Njambi Washaka Ngwendi Tukale Vati?
NGA mutanda lipapelo lya mithzimbu, nambe kukenga ha TV, nambe kutolilila ku chithandthzi, muthziva na kumona mithzimbu ya vukenya na vindthzita na vimonde. Neni hamo muli na kuyandako mu ngila imo. Hamo muli na kuvinja indi hamo mwathsitha munu imwathzema manene.
Lihuleni ngweni:
Omu mukemwo mwashaka Njambi ngwendi yange na vaka-nanga yange tumone ovu vukalu ndi?
Kuli kunjiwana vukwathi mangana njihyane vukalu vwange?
Hano hathi tangwa hakakala kwoloka ndi?
Mbimbiliya yakumbulula mwamuvwa evi vihula.
MBIMBILIYA YALONGETHA NGWAYO NJAMBI AKALINGA VYUMA VYA KUKOMOKETHA HANO HATHI.
Vanu kuvakavinji, nambe kukuluvala, nambe kuthsa.—Kujombolola 21:4
“Vilema vakajombothzoka na kukina.”—Isaya 35:6
“Tupuputwa vakamona.”—Isaya 35:5
Vathsi vakathanguka.—Yowano 5:28, 29
Naumo wai akavinja. —Isaya 33:24
Vanu voshe vakakala na vyakulya vyavingi.—Myatho 72:16
WANENI VUKWATHI MU KULILONGETHA MBIMBILIYA
Munatha kuthinganyeka ngweni vyuma vimunatanda ha maputa a kulivanga omu mu livulu kuvikalingiwa. Oloni Njambi nakulahetha ngwendi akavilinga, cho lalo Mbimbiliya yalumbununa mwakavilingilamo.
Mbimbiliya yatuleka lalo vyuma vikwavo. Yatuleka vyuma vitunapande kulinga mangana tupwe va kuvwahelela na kulikuwa kuyoya thimbu ino. Achithinganyekeni ha vukalu vweni vuje vuli na kuminenela vishoti. Vunatha kupwa vukalu vwa kuwana vimbongo, nambe vukalu vwa mu nanga, indi hamo mishongo, nambe kuthsitha munu imwathzema. Mbimbiliya imikwatha muhyane ovu vukalu, cho lalo ikumbulula evi vihula vili kwithi mu ngila ije yatha kumithzembeleka:
Vika tukulahelela ngwetu Njambi akalinga vyuma vyoshe vyanakulahetha?
Omwo muli na kutanda eli livulu, muli na kumwetha ngweni mushaka kulilongetha Mbimbiliya. Eli livulu limikwatha. Mapalangilafu alimo ali na vihula vije vimikwatha kuthzivithitha mwamuvwa Mbimbiliya. Vanu vavangi vanalikuwu kuthimutwiya viñanda vya mu Mbimbiliya na Vakaleho va Yehova. Twakulahela ngwetu neni mulikuwa. Tulombela ngwetu Njambi amikwithule mangana muthzivuke vyuma viyalongetha Mbimbiliya.
kam_Latn bem_Latn cjk_Latn umb_Latn cjk_Latn cjk_Latn cjk_Latn cjk_Latn tso_Latn fij_Latn sna_Latn kam_Latn fij_Latn swh_Latn cjk_Latn cjk_Latn cjk_Latn cjk_Latn cjk_Latn